google/wiki40b huggingface dataset:
ทรูเอเชียนซีรีส์

ประวัติ

ทรู เอเชียน ซีรีส์ เป็นหนึ่งในสามช่องรายการใหม่ที่ผลิตโดยทรูวิชั่นส์ มีการประกาศครั้งแรกในนิตยสาร TrueVisions Magazine ฉบับเดือนสิงหาคม พ.ศ. 2551 พร้อมกับช่อง True Food และ Hay Ha ภายหลังทรูวิชั่นส์ได้แจ้งให้สมาชิกทราบถึงการเรียงลำดับช่องรายการใหม่ในวันที่ 9 กันยายน พ.ศ. 2551 เวลา 00.00 น. พร้อมกับการเพิ่มสองช่องรายการใหม่ ทรู เอเชียน ซีรีส์ และ Hay Ha (ยังไม่มีการประกาศวันออกอากาศของช่อง True Food) ณ ช่อง 22 และ ช่อง 23 ตามลำดับ

รายละเอียดทั่วไป

ทรู เอเชียน ซีรีส์ ออกอากาศรายการภาพยนตร์ชุดจากเอเชียทั้งเก่าและใหม่ที่ได้รับความนิยมมาแล้วในเกาหลี ญี่ปุ่น ฮ่องกง และไต้หวัน เป็นต้น ซึ่งสมาชิกสามารถรับชมได้ในทุกแพ็คเกจ เฉพาะในระบบดิจิตอลเท่านั้น
พระสิทธัตถพุทธเจ้า

พระประวัติ

พระสิทธัตถพุทธเจ้า มีพระนามเดิมว่าเจ้าชายสิทธัตถะ เป็นพระราชโอรสในพระเจ้าอุเทนและพระนางสุผัสสาแห่งกรุงเวภาระ ประสูติที่วีริยราชอุทยาน มีปราสาท 3 หลังเป็นที่ประทับคือ โกกาสะ อุปละ และโกกนุทะ (อรรถกถาว่าปทุมะ) และมีพระสนมกำนัล 48,000 นาง เมื่อเจริญวัยได้ทรงอภิเษกสมรสกับพระนางสุมนา มีพระโอรสด้วยกันพระองค์หนึ่งคือ เจ้าชายอนูปมะ
เมื่อพระชนมายุได้หมื่นปี ได้ทรงเห็นเทวทูต 4 จึงเกิดความเบื่อหน่ายโลก ตัดสินพระทัยประทับพระวอทองเสด็จออกผนวช โดยมีข้าราชบริพารแสนโกฏิคนออกบวชตามเสด็จ พระองค์ทรงบำเพ็ญเพียรอยู่ 10 เดือน ถึงวันเพ็ญเดือนหก ได้เสวยข้าวมธุปายาสที่ธิดาพราหมณ์ชื่อนางสุเนตตานำมาถวาย แล้วไปประทับพักกลางวันป่าพุทรา ทรงได้รับหญ้า 8 กำที่คนเฝ้าไร่ข้าวเหนียวชื่อวรุณะนำมาถวาย ทรงนำมาปูรองประทับนั่งที่โคนต้นกะหนานปลิง (บาลี: กณิการ) บำเพ็ญเพียรต่อจนได้ตรัสรู้เป็นพระพุทธเจ้าในตอนรุ่งเช้า
หลังจากตรัสรู้ได้ทรงประกาศพระศาสนา ตราบจนเสด็จดับขันธปรินิพพานที่อโนมาราม กรุงกาญจนเวฬุ ขณะพระชนมายุ 100,000 พรรษา
พระสิทธัตถพุทธเจ้ามีคู่อัครสาวกนามว่าพระสัมพละและพระสุมิตตะ คู่อัครสาวิกาคือพระสีวลาเถรีและพระสุรามา และพระเรวตะเป็นพระอุปัฏฐาก

ความเกี่ยวข้องกับพระโคตมพุทธเจ้า

ในสมัยพระสิทธัตถพุทธเจ้า พระโคตมพุทธเจ้าเสวยพระชาติเป็นดาบสทรงอภิญญา มีชื่อมงคล ได้ถวายผลหว้าแก่พระพุทธเจ้าพระองค์นั้น จึงทรงพยากรณ์ว่ามงคลดาบสจะได้ตรัสรู้เป็นพระพุทธเจ้าในอีก 94 กัปข้างหน้า
หม่อมเจ้าวิเศษศักดิ์ ชยางกูร

พระประวัติ

หม่อมเจ้าวิเศษศักดิ์ ชยางกูร ประสูติเมื่อ 26 กุมภาพันธ์ พ.ศ. 2430 ทรงได้รับทุนพระราชทานส่วนพระองค์จากสมเด็จพระบรมโอรสาธิราช เจ้าฟ้ามหาวชิราวุธ สยามมกุฎราชกุมาร ไปศึกษาที่ประเทศอังกฤษ เมื่อกลับมาได้เป็นวิศวกร เคยดำรงตำแหน่งนายช่างแขวงการทางอำนาจเจริญ เมื่อมีการเปลี่ยนแปลงการปกครองในปี 2475 หม่อมเจ้าวิเศษศักดิ์ได้ทรงออกจากราชการมาเป็นครูสอนภาษาอังกฤษ
หม่อมเจ้าวิเศษศักดิ์ ชยางกูร สิ้นชีพตักษัยเมื่อ 3 พฤศจิกายน พ.ศ. 2512 สิริชันษา 83 ปี
ลีโอ พุฒ

ชีวิตส่วนตัว

ลีโอ พุฒ เคยสมรสกับ เบส - จันทร์พิมพ์ ราชวงศ์เมือง เมื่อวันที่ 14 กุมภาพันธ์ พ.ศ. 2552 หลังคบหาดูใจกัน 2 ปี มีบุตรเพียงคนเดียว เป็นบุตรชายชื่อ "คีตะ" ปัจจุบัน เลิกราแล้ว เมื่อปี พ.ศ. 2558 หลังจากใช้ชีวิตคู่มานานทั้งหมด 6 ปี เนื่องจากทัศนคติไม่ตรงกัน  ,
ลัทธิสำแดงพลังอารมณ์

ลัทธิสำแดงพลังอารมณ์ หรือ เอกซเพรสชันนิซึม (อังกฤษ: expressionism) คือขบวนการทางวัฒนธรรมที่เริ่มขึ้นในเยอรมนีเมื่อต้นคริสต์ศตวรรษที่ 20 ที่เป็นปฏิกิริยาต่อปฏิฐานนิยม (positivism) และขบวนการศิลปะอื่น ๆ เช่น ธรรมชาตินิยม (naturalism) และลัทธิประทับใจ (impressionism) วัตถุประสงค์ของขบวนการนี้ก็เพื่อการแสวงหาความหมายของ "ความรู้สึกมีชีวิตชีวา" (being alive) และประสบการณ์ทางอารมณ์แทนความเป็นจริงทางวัตถุ แนวโน้มของศิลปินกลุ่มนี้จะบิดเบือนความเป็นจริงเพื่อที่จะแสดงผลที่มีต่ออารมณ์ และเป็นศิลปะอัตวิสัย (subjective art form) ลัทธิสำแดงพลังอารมณ์ปรากฏในงานศิลปะหลายรูปหลายแบบซึ่งได้แก่ จิตรกรรม วรรณกรรม การละคร ภาพยนตร์ สถาปัตยกรรม และการดนตรี และมักจะเป็นคำที่มีนัยยะถึงอารมณ์รุนแรงภายใน (angst) โดยทั่วไปแล้วจิตรกรเช่น มัททีอัส กรือเนวัลด์ และเอลเกรโก ก็อาจจะเรียกได้ว่าเป็นจิตรกรแนวสำแดงพลังอารมณ์ แม้ว่าจะเป็นคำที่มักจะใช้กับงานศิลปะของคริสต์ศตวรรษที่ 20 ก็ตาม
อาหารสหราชอาณาจักร

อาหารสหราชอาณาจักร หรือ อาหารบริติช (อังกฤษ: British cuisine) หมายถึงอาหารที่ประกอบขึ้นตามวัฒนธรรมของสหราชอาณาจักร อาหารสหราชอาณาจักรได้รับการอธิบายว่าเป็น "อาหารที่ไม่จุกจิก ทำจากส่วนผสมที่มีคุณภาพในท้องถิ่น จับคู่กับซอสง่าย ๆ เพื่อเน้นรสชาติมากกว่าจะปิดบังมัน" อย่างไรก็ตาม อาหารสหราชอาณาจักรยังได้รับอิทธิพลทางวัฒนธรรมของผู้ที่อพยพเข้ามาในสหราชอาณาจักร จึงเกิดเป็นอาหารลูกผสมจำนวนมาก เช่น ชิกเกนทีกกามาซาลา (chicken tikka masala) ซึ่งได้รับอิทธิพลจากอินเดีย
เทศบาลเมืองแจระแม

ประวัติ

ชุมชนแจระแมเป็นชุมชนที่ผลิตเกลือสินเธาว์ในสมัยโบราณ โดยใช้ดินเค็มจากลำห้วย ซึ่งใช้เป็นที่สัญจรผ่านไปมาของคนทั่วไป เมื่อนำดินเค็มใส่รางแล้วนำน้ำมาเทแล้วกวนจนน้ำละลายเกลือจากดิน เมื่อผู้คนสัญจรผ่านไปมาจึงเรียกให้คนมาชิมรสเกลือ เป็นภาษาอีสานว่า "แจะทำแม้" ต่อมาจึงเพี้ยนเป็น "แจระแม" และเรียกห้วยนี้ว่า ห้วยแจระแม มาจนถึงปัจจุบัน
ชุมชนแจระแมได้รับการยกฐานะเป็น "องค์การบริหารส่วนตำบลแจระแม" เมื่อวันที่ 28 เมษายน พ.ศ. 2539 ตามประกาศกระทรวงมหาดไทย ลงวันที่ 19 มกราคม พ.ศ. 2539 ซึ่งประกาศในราชกิจจานุเบกษา ฉบับทั่วไป เล่มที่ 113 ตอนที่ 96 ลงวันที่ 30 มกราคม พ.ศ. 2539 ต่อมาองค์การบริหารส่วนตำบลแจระแมได้รับการจัดตั้งเป็นเทศบาลเมืองเมื่อ 5 กันยายน พ.ศ. 2555
วัดโพธารามมหาวิหาร

การประกาศขึ้นทะเบียนโบราณสถาน

วัดเจ็ดยอด ได้รับการประกาศเป็นโบราณสถานสำหรับชาติ ตามประกาศในราชกิจจานุเบกษา เล่ม 52 ตอนที่ 0ง วันที่ 8 มีนาคม 2478 พร้อมกับวัดอีกหลายแห่งในจังหวัดเชียงใหม่
เดอะแบนด์ไทยแลนด์

โปรดิวเซอร์

ตัวหนา หมายถึง Ex-Producer

การออกอากาศ

เดอะแบนด์ไทยแลนด์ เคยเลื่อนการออกอากาศในวันที่ 14 พฤศจิกายน 2556 (Episode 11 : The Best Of Pop) เป็นเวลา 16.30 น. - 17.30 น. เนื่องจากมีการถ่ายทอดสดการแข่งขันไทยแลนด์กอล์ฟแชมเปี้ยนชิพ 2013 ตั้งแต่เวลา 13.30 น. - 16.30 น.

กติกา

การแข่งขันประกอบด้วย 4 รอบ คือ Wall Audition (กำแพงปิดหมดสิทธิ์ไปต่อ), Culling , Best of (Semi-Final) และ Final

Wall Audition (กำแพงปิดหมดสิทธิ์ไปต่อ)

วงดนตรีที่เข้าแข่งขันในรอบ Audition จะมีเวลาจำกัดที่ 90 วินาทีเพื่อทำการแสดงสดบนเวที ก่อนที่กำแพงจะเลื่อนปิดลง โดยใน 90 วินาทีนั้น ต้องแสดงให้ประทับใจ Producers มากที่สุด เพื่อให้ได้รับอย่างน้อย 2 คะแนนสำหรับผ่านเข้ารอบ ในรอบนี้จะเป็นการตัดสินโดย Producers 4 ท่าน แต่ละท่านเท่ากับ 1 คะแนน ยกเว้น Ex-Producer เท่ากับ 2 คะแนน (Ex-Producer = Producer ที่เป็นตัวแทนของประเภทดนตรีที่ทางวงผู้แข่งขันเลือกประกวด) เมื่อ Producer ถูกใจจะสไลด์ที่นั่งขึ้นมาด้านหน้า เมื่อใดที่วงผู้แข่งขันได้รับคะแนนครบ 2 คะแนน จะผ่านเข้ารอบทันที แต่ถ้ากำแพงเลื่อนปิดลงก่อน วงนั้นหมดสิทธิ์ไปต่อ

Culling

ในรอบนี้ Producers ทั้ง 4 ท่าน จะมาพร้อมกับ Co-Producers รับเชิญ ที่จะมาร่วมกันคัดเลือกวงที่ผ่านรอบ Audition ทั้งหมด ให้เหลือเพียงประเภทละ 5 วงดนตรีเท่านั้น เพื่อผ่านเข้าสู่การแข่งขันในรอบ Semi-Final ต่อไป

The Best Of (Semi Final)

รอบ The Best of เป็นการแข่งขันเพื่อค้นหาสุดยอดแต่ละประเภทแนวดนตรี แข่งขันรวมทั้งหมด 4 สัปดาห์ สัปดาห์ละ 1 ประเภทแนวดนตรี โดยการตัดสินจะมาจากคะแนนโหวตของผู้ชมทางบ้านผ่านทาง SMS โดยที่ 1 เบอร์โทรศัพท์ สามารถโหวตได้เพียง 1 ครั้ง เท่านั้น โดยพิธีกรจะเป็นผู้ประกาศเปิดโหวตและปิดโหวต วงที่ได้รับคะแนนโหวตสูงสุด 2 อันดับ จะถูกตัดสินอีกครั้งโดย Producers ทั้ง 4 ท่านเพื่อหา The Best of Rock, The Best of Pop, The Best of Jazz & Fusion และ The Best of Acoustic & Acapella เพียง 1 เดียว โดยที่ Producer แต่ละท่านจะมี 1 คะแนน ยกเว้น Ex-Producer มี 2 คะแนน หากคะแนนเสมอกัน Ex-Producer จะเป็นผู้มีสิทธิ์ชี้ขาด

Final

รอบ Final เพื่อเฟ้นหา “CHAMP OF THE BAND THAILAND” ทั้ง 4 วงดนตรีที่เป็นสุดยอดของแต่ละประเภทแนวเพลงจะต้องมาแสดงมินิคอนเสิร์ตสดแข่งขันต่อหน้า Producers และผู้ชมทางบ้านเป็นเวลา 5 นาทีเต็ม
ในรอบนี้ผลการตัดสินจะมาจากคะแนนโหวตของผู้ชมทางบ้านเท่านั้น วงดนตรีที่ได้คะแนนโหวตสูงสุดจะเป็นผู้ชนะการแข่งขันหรือ “Champ of The Band Thailand”

Episode 7: Culling , Training

ออกอากาศเมื่อวันที่ 16 พฤศจิกายน พ.ศ. 2556
ผู้ผ่านเข้ารอบ The Best Of ทั้ง 20 วง จะได้รับการฝึกซ้อมและ Workshop จากโปรดิวเซอร์ภายหลังการประกาศผลรอบ Culling 2 สัปดาห์
นาลอง กระรอกน้อยเหินฟ้า

เนื้อเรื่อง

เป็นเรื่องที่เกิดขึ้นที่หมู่บ้านลาล่า ซึ่งมีป่าลูลู่ล้อมรอบอยู่ ที่นั่นมีกระรอกบินที่ชื่อนาลอง ซึ่งนาลองอาศัยอยู่กับพ่อ พี่ๆ 10 ตัว และที่โรงเรียนที่มีเพื่อนๆ
โมเอะ

โมเอะ (ญี่ปุ่น: 萌え moe) เป็นศัพท์สแลงในภาษาญี่ปุ่น มีความหมายถึงความรักความชอบหรืออารมณ์ทางเพศที่มีต่อตัวละครในมังงะ อนิเมะ หรือวิดีโอเกม
ที่มาของคำว่า "โมเอะ" ไม่แน่ชัด บางที่กล่าวว่ามาจากชื่อตัวละครในการ์ตูนญี่ปุ่น (เช่น โทโมเอะ โฮตารุ จากเรื่อง เซเลอร์มูน หรือ ซางิซาวะ โมเอะ จากเรื่อง Kyoryu Wakusei)  ในขณะที่บางแห่งกล่าวว่า เกิดจากการเล่นคำจากคำว่า "โมเอรุ" (ญี่ปุ่น: 燃える moeru) ที่แปลว่า "เผาไหม้" กล่าวคือตัวละครที่เป็นโมเอะทำให้เกิด "เพลิงพิศวาส" ขึ้นในใจของผู้ชมนั่นเอง
ทามากิ ไซโต (Saitou Tamaki) นักจิตวิทยาผู้ศึกษาพฤติกรรมของโอตากุเห็นว่า โมเอะมีความหมายตรงตัว แปลว่าการ "แตกหน่อ" หรือ "แรกงอก" ของพืช ซึ่งเมื่อนำมาใช้กับคนจะหมายถึงตัวละครเด็กวัยกระเตาะ (มักเป็นผู้หญิง) ที่ยังไม่เติบโตเต็มที่ ต้องพึ่งพาคนอื่น ทำให้ผู้ชมการ์ตูนอยากปกป้องดูแล จนถึงขั้นหลงรักได้ในที่สุด
ภาพยนตร์ในประเทศกัมพูชา

การถ่ายทำภาพยนตร์ในกัมพูชาเริ่มต้นเมื่อราว พ.ศ. 2493 และในช่วง พ.ศ. 2503 – 2512 จัดเป็นยุคทองของภาพยนตร์ในกัมพูชาก่อนจะล้มละลายไปในสมัยเขมรแดง หลังจากนั้น การเข้ามาแข่งขันของโทรทัศน์และวีดีโอ ทำให้ภาพยนตร์ในกัมพูชาเติบโตได้ช้า

ช่วงแรก

เมื่อราว พ.ศ. 2463 มีการถ่ายทำสารคดีสั้นๆ ในกัมพูชาโดยนักถ่ายทำภาพยนตร์ชาวต่างชาติ ตั้งแต่ พ.ศ. 2473 เป็นต้นมา พระนโรดม สีหนุทรงหันมาสนใจการถ่ายทำภาพยนตร์ ในราว พ.ศ. 2493 ได้มีการถ่ายทำภาพยนตร์โดยชาวกัมพูชาเป็นครั้งแรกโดยผู้ที่ไปเรียนในต่างประเทศ คัวอย่างภาพยนตร์ในยุคแรกๆ ได้แก่ Dan Prean Lbas Prich (รอยเท้านายพราน)

ยุคทอง

ใน พ.ศ. 2510 มีบริษัทผลิตภาพยนตร์จำนวนมากและสร้างโรงหนังขึ้นทั่วประเทศ มีการสร้างภาพยนตร์ในช่วงนี้มากกว่า 300 เรื่อง ภาพยนตร์ที่ผลิตในกัมพูชาเป็นที่นิยมไปทั่วประเทศ ส่วนใหญ่เป็นภาพยนตร์เกี่ยวกับยุคคลาสสิก เรื่องเล่า และวัฒนธรรมกัมพูชา ภาพยนตร์ของกัมพูชายังเป็นที่นิยมในระดับนานาชาติ ภาพยนตร์เรื่องงูเก็งกองเป็นที่นิยมในไทยและฮ่องกงเมื่อราว พ.ศ. 2517 พระนโรดม สีหนุเองก็เป็นนักถ่ายทำภาพยนตร์ ส่วนใหญ่เป็นภาพยนตร์โรแมนติก ภาพยนตร์เรื่องเอกของพระองค์คือ อัปสรา ออกฉายเมื่อ 8 สิงหาคม พ.ศ. 2509 ภาพยนตร์เรื่องอื่นที่พระองค์ถ่ายทำ ได้แก่ Ombre Sur Angkor Rose de Bokor Crepuscule (Twilight) และ Joie de vivre

ยุคคอมมิวนิสต์

ในระหว่างสงครามกลางเมืองกัมพูชา มีผู้อพยพหนีภัยสงครามเข้าไปในเมืองเป็นจำนวนมาก และภาพยนตร์ก็ยังเป็นที่นิยม อุตสาหกรรมภาพยนตร์เริ่มฟุบเมื่อปลายปี พ.ศ. 2517 เมื่อเขมรแดงเริ่มเข้าล้อมเมือง หลังจากที่พนมเปญแตก ในเมืองว่างเปล่าเหลือเพียงภาพยนตร์ชวนเชื่อของเขมรแดงเท่านั้น
หลังจากเขมรแดงสิ้นสุดอำนาจและได้ก่อตั้งสาธารณรัฐประชาชนกัมพูชา มีการฉายภาพยนตร์อีกครั้ง แต่ไม่มีการถ่ายทำภาพยนตร์ในประเทศเพราะขาดแคลนบุคลากร เนื่องจากอพยพออกจากประเทศไปหมด ภาพยนตร์ที่ฉายในกัมพูชาเวลานั้นมาจากเวียดนาม สหภาพโซเวียต ยุโรปตะวันออกและอินเดีย ส่วนภาพยนตร์จากที่อื่นๆเช่น ฮ่องกงถูกห้าม โดยภาพยนตร์จะมีเนื้อหาเกี่ยวกับสังคมนิยมและการต่อสู้ระหว่างชนชั้น
การสร้างภาพยนตร์ในกัมพูชากลับมาอย่างช้าๆ โดยเน้นภาพยนตร์เพื่อความบันเทิงหรือความโหดร้ายในสมัยเขมรแดง หรือสภาพชีวิตในระบอบการปกครองที่มีเวียดนามสนับสนุน ในชณะเดียวกันก็มีการนำเข้าวีดีโอจากต่างประเทศโดยเฉพาะไทย

การกลับมา

ระหว่างพ.ศ. 2533 – 2537 มีการสร้างภาพยนตร์ในกัมพูชาจำนวนมาก ส่วนใหญ่จะออกฉายในช่วงที่อันแทคเข้ามาจัดการเลือกตั้ง ภาพบนต์ในยุคนี้ที่มีชื่อเสียงคือภาพยนตร์ของริที ปัญ ซึ่งมักเกี่ยวข้องกับความโหดร้ายของเขมรแดงที่ออกฉายระหว่าง พ.ศ. 2543 – 2546 ใน พ.ศ. 2544 ไฟ ซัม อังได้นำภาพยนตร์งูเก็งกองออกมาถ่ายทำใหม่ โดยได้รับความร่วมมือจากนักถ่ายทำภาพยนตร์ชาวไทยคือวินัย ไกรบุตร

การลดลง

เมื่อสิ้นปี พ.ศ. 2550 อุตสาหกรรมภาพยนตร์ในกัมพูชามีผู้ชมลดลง และบริษัทผลิตภาพยนตร์ก็ลดลง จำนวนภาพยนตร์ที่ผลิตนั้นก็ลดลงด้วย โดยผู้ผลิตหันไปผลิตภาพยนตร์สั้นหรือรายการโทรทัศน์มากขึ้น
สตาร์ วอร์ส: ดิโอลด์รีพับลิค

เนื้อเรื่อง

SWTOR ดำเนินเรื่องในจักรวาลของเรื่องแต่งชุดสตาร์ วอร์ส ช่วงหลังจากการทำสนธิสัญญาสันติภาพระหว่างจักรวรรดิซิธและสาธารณรัฐกาแลกติก เป็นเวลาประมาณ 300 ปี หลังเหตุการณ์ใน KOTOR และประมาณกว่า 3,500 ปี ก่อนเหตุการณ์ในภาพยนตร์สตาร์ วอร์ส ช่วงเวลานี้เหล่าเจไดถูกมองว่าเป็นต้นเหตุของความสำเร็จของเหล่าซิธในมหาสงครามกาแลกติก (Great Galactic War) ซึ่งกินเวลายาวนานถึง 28 ปี นำไปสู่สนธิสัญญาคอรัสซานท์ ก่อนที่จะเข้าสู่ยุคสงครามเย็น เหล่าเจไดจึงตัดสินใจย้ายออกจากคอรัสซานท์ไปยังไทธอน ซึ่งเป็นสถานที่ที่นิกายเจไดถูกก่อตั้งขึ้นในช่วงแรก เพื่อแสวงหาคำแนะนำจากพลัง เหล่าซิธเข้าครอบครองคอร์ริบาน สถาปนาสถาบันซิธขึ้นใหม่ เนื้อเรื่องของเกมดำเนินในช่วงเวลาสิบปีหลังเหตุการณ์เหล่านี้ ซึ่งเป็นช่วงที่เริ่มมีความขัดแย้งครั้งใหม่กำลังก่อตัวขึ้น
ธเนตร เอียสกุล

การทำงาน

ธเนตร เอียสกุล เป็นนักธุรกิจส่งออกข้าวในภาคตะวันออกเฉียงเหนือ ไปยังประเทศลาว และธุรกิจประกันภัย ในนามบริษัท พุทธธรรมประกันภัย จำกัด
ธเนตร เอียสกุล เริ่มเข้าสู่การทำงานการเมือง โดยร่วมก่อตั้งพรรคสังคมชาตินิยม ซึ่งมีนายประสิทธิ์ กาญจนวัฒน์ เป็นหัวหน้าพรรคและนายฉันท์ จันทชุม เป็นเลขาธิการพรรค และเขาสมัครรับเลือกตั้งในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2518 ในพื้นที่จังหวัดหนองคาย และได้รับเลือกตั้งเป็นสมัยแรก
ในรัฐบาลของหม่อมราชวงศ์คึกฤทธิ์ ปราโมช เขาได้รับแต่งตั้งเป็นรัฐมนตรีช่วยว่าการกระทรวงพาณิชย์
สิทธิโชค ภาโส

สโมสรอาชีพ

สิทธิโชค ได้ติดอันดับ 60 ดาวรุ่งฟุตบอลในโลกจากเดอะการ์เดียน ในปี พ.ศ. 2559 เป็นคนเดียวจากภูมิภาคเอเชียตะวันออกเฉียงใต้ที่โด่งดังไปถึงยุโรป

ทีมชาติ

ในวันที่ 28 กันยายน พ.ศ. 2562 สิทธิโชคมีชื่อติด ทีมชาติไทยรุ่นอายุไม่เกิน 23 ปี ในรอบเบื้องต้น 28 คน สำหรับการแข่งขันฟุตบอลชายในซีเกมส์ 2019 ที่ประเทศฟิลิปปินส์
ลิงแสม

ลักษณะ

จัดเป็นลิงขนาดกลาง มีขนตามลำตัวสีน้ำตาล หางยาวกว่าความยาวของลำตัว ขนตรงกลางหัวมีลักษณะตั้งแหลมชี้ขึ้น  ขนใต้ท้องสีขาว โดยสีขนจะเปลี่ยนแปลงไปตามอายุ ฤดูกาล และถิ่นที่อยู่อาศัย ขนาดความยาวลำตัวและหัวประมาณ 48.5 – 55 เซนติเมตร ความยาวหาง 44 – 54 ซนติเมตร น้ำหนักประมาณ 3.5 – 6.5 กิโลกรัม

การแพร่กระจายพันธุ์

มีการแพร่กระจายพันธุ์ที่ค่อนข้างกว้าง โดยพบตั้งแต่ประเทศอินเดีย, พม่า, ไทย, คาบสมุทรมลายู, เกาะสุมาตรา, เกาะบอร์เนียว, เกาะลูซอน และเกาะมินดาเนา ของฟิลิปปินส์, ลาว, กัมพูชา และเวียดนาม ทำให้มีชนิดย่อยมากถึง 10 ชนิด (ดูในตาราง)

นิเวศวิทยาและพฤติกรรม

เป็นลิงอีกชนิดหนึ่งที่พบได้แทบทุกภูมิประเทศ ทั้งในป่าชายเลนใกล้ทะเล โดยลิงฝูงที่อาศัยในที่นี่จะว่ายน้ำและดำน้ำเก่ง เคยมีรายงานว่าสามารถดำน้ำได้ลึกถึง 50 เมตร  หากินสัตว์ทะเลขนาดเล็กเป็นอาหาร เช่น กุ้ง, ปู หรือ หอย  แต่บางครั้งก็พบอาศัยอยู่ในป่าดิบชื้นและพื้นที่สูงประมาณ 2,000 เมตร จากระดับน้ำทะเล หรือพื้นที่เกษตรกรรมด้วยซึ่งมันมักจะทำลายผลิตผลทางการเกษตร ลิงแสมพยายามจะปรับตัวให้สามารถอยู่ในพื้นที่บริเวณขอบนอกของป่า มากกว่าอยู่ในป่าลึก และสามารถปรับตัวในเข้ากับมนุษย์ได้ในบางโอกาส ดั่งที่มักพบเห็นทั่วไปตามเมืองใหญ่ อาทิ ศาลพระกาฬ อำเภอเมือง จังหวัดลพบุรี หรือ  ศาลเจ้าแม่เขาสามมุข  อำเภอเมือง จังหวัดชลบุรี เป็นต้น ซึ่งมักจะอยู่เป็นฝูงใหญ่ อาจมีสมาชิกในฝูงได้ถึง 200 ตัว โตเต็มที่เมื่อมีอายุได้ราว 3-4 ปี  ออกลูกครั้งละ 1 ตัว ลูกที่มีอายุน้อยจะเกาะติดแม่เสมอ และจัดเป็นลิงอีกชนิดหนึ่งที่หากเลี้ยงตั้งแต่ยังเล็ก ก็สามารถนำมาฝึกหัดให้เชื่องได้เหมือนลิงกัง (M. nemestrina)

สถานะ

ในประเทศไทย ลิงแสมจัดเป็นลิงชนิดที่พบเห็นได้บ่อยที่สุด สามารถพบได้แม้กระทั่งในเขตกรุงเทพมหานคร มีสถานะตามกฎหมายเป็นสัตว์ป่าคุ้มครอง ตามพระราชบัญญัติสงวนและคุ้มครองสัตว์ป่า พุทธศักราช 2535
อาสนวิหารน็อทร์-ดามแห่งปารีส

การก่อสร้าง

เมื่อปี ค.ศ. 1160 บิชอปมอริส เดอ ซูว์ลี (Maurice de Sully) ได้รับแต่งตั้งให้เป็นบิชอปแห่งปารีส ท่านเห็นว่าโบสถ์ที่ตั้งอยู่เดิมไม่สมฐานะ จึงสั่งให้รื้อทิ้งไม่นานหลังจากที่ท่านได้รับตำแหน่งใหม่ ตามตำนานว่ากันว่าบิชอปเห็นภาพลักษณ์ของอาสนวิหารแห่งปารีสอันสวยงาม ท่านจึงรีบร่างแบบที่เห็นไว้บนทรายนอกโบสถ์เดิม  ก่อนจะสร้างวิหารใหม่ก็ต้องรื้อบ้านเรือนบริเวณนั้นออกไปหลายหลัง และต้องสร้างถนนใหม่เพื่อจะได้สะดวกต่อการขนวัสดุก่อสร้างได้สะดวก
อาสนวิหารเริ่มสร้างเมื่อปี ค.ศ. 1163 ระหว่างรัชสมัยของพระเจ้าหลุยส์ที่ 7 ส่วนผู้วางศิลาฤกษ์นั้นไม่แน่ชัด บางหลักฐานก็ว่าบิชอปซุลยีเอง  บางหลักฐานก็ว่าสมเด็จพระสันตะปาปาอเล็กซานเดอร์ที่ 3 เป็นผู้วาง แต่ที่แน่คือทั้งสองคนเข้าร่วมพิธีวางศิลาฤกษ์ และตั้งแต่นั้นมาบิชอปซุลยีก็อุทิศชีวิตให้กับการสร้างอาสนวิหารนี้
เริ่มการก่อสร้างทางด้านหน้าหรือด้านตะวันตก (west front) ซึ่งมีหอคอยสองหอ เมื่อราวปี ค.ศ. 1200 ก่อนที่จะสร้างโถงกลางของตัวโบสถ์เสร็จ ซึ่งไม่ตรงกับหลักการสร้างสิ่งก่อสร้างตามแบบฉบับ โบสถ์นี้มีสถาปนิกหลายคนที่มีส่วนในการก่อสร้าง จะเห็นได้จากความเปลี่ยนแปลงของรูปทรงไปตามสมัยนิยมของสถาปนิก เป็นต้นว่าหอสองหอทางด้านตะวันตกจะไม่เท่ากัน
ระหว่างปี ค.ศ. 1210 ค.ศ. 1220 สถาปนิกคนที่สี่เป็นผู้ดูแลการสร้างระดับหน้าต่างกลมและโถงภายใต้หอ หอสร้างเสร็จเมื่อปี ค.ศ. 1245 และอาสนวิหารสร้างเสร็จเมื่อปี ค.ศ. 1345
เฟอร์รารี่ เอฟ430

F430 Spider

เอฟ430 สไปเดอร์ ( F430 Spider ) คือรุ่นเสริมจากคูเป้ ที่สามารถเปิดประทุนได้ด้วย หลังคาผ้าใบ นับเป็นรถคันที่ 21 ของเฟอร์รารี่ที่ผลิตรถเปิดประทุนออกมา ได้เปิดเผยครั้งแรกที่งานเจนีวามอเตอร์โชว์ รถได้รับการออกแบบโดย บริษัท พินินฟารินา ใช้หลักการลมเข้ารถ เช่นเดียวกับที่ทำใน ฟอร์มูราวัน

F430 Challenge

เอฟ430 แชลเลนจ์ (F430 Challenge) เป็นรุ่นเสริมจาก เอฟ430 และเป็นรุ่นที่มาแทน 360 แชลเลนจ์ ซึ่งได้ยุติการผลิตไป ออกแบบมาเพื่อใช้ใน "เฟอร์รารี่ แชลเลนจ์" (Ferrari Challenge) ซึ่งเป็นฝ่ายจัดการแข่งขัน ของบริษัท เฟอร์รารี่ เอฟ430 แชลเลนจ์ ยังคงใช้เครื่องยนต์และกำลังเดิม แต่น้ำหนักลดลง เป็นผลให้ความเร็วสูงสุดสามารถทำได้ที่ 315 กม./ชม. (196 ไมล์/ชม.) รถได้ถูกเปิดเผยที่งาน ลอสแองเจิลลิส ออโต้ โชว์ ในเดือนมกราคม ปี ค.ศ. 2005

430 Scuderia

430 สคูเดอเรีย (430 Scuderia) เปิดตัวครั้งแรกในงานแฟรงเฟิร์ตออโตโชว์ ปี ค.ศ. 2007 โดยงานครั้งนี้มี มีชาเอล ชูมาเคอร์ มาร่วมงานนี้ด้วย 430 สคูเดอเรีย นับเป็นการเปลี่ยนโฉมใหม่ของ รุ่นเอฟ430 ในหลายๆด้าน โดยคำว่า "สคูเดอเรีย" มีความหมายว่า "ความคงทนของเหล่าม้า" (Stable of horses) รุ่นนี้ก็ได้ตัด ตัวเอฟออกไป โดยเรียกเพียง 430 แทน
ด้วยตัวถังใหม่ที่เบากว่า และมีสมรรถนะสูงกว่า กว่า เอฟ430 รุ่นธรรมดา สามารถทำความเร่ง 0-100 กม./ชม. ด้วยเวลาเพียง 3.6 วินาที และ ความเร็วสูงสุดได้ที่ 319 กม./ชม.

Scuderia Spider 16M

สคูเดอเรีย สไปเดอร์ 16เอ็ม (Scuderia Spider 16M) รุ่นเฉลิมฉลองที่เฟอร์รารี่เอาชนะงานฟอร์มูล่าวัน เป็นครั้งที่ 16 ได้ ในปี ค.ศ. 2008 มีความพิเศษคือ เป็นรุ่นเปิดประทุนของ 430 สคูเดอเรีย ธรรมดา และผลิตจำนวนจำกัดที่ 499 คัน สำหรับสมรรถนะ ลดลงเล็กน้อย อัตราเร่ง 0-100 กม./ชม. ทำได้ที่ 3.7 วินาที และ ความเร็วสูงสุดที่ 315 กม./ชม. (196 ไมล์/ชม.)

F430 Spider Bio Fuel

เอฟ430 สไปเดอร์ ไบโอ ฟิวเอิล (F430 Spider Bio Fuel) เป็นรุ่นที่สามารถใช้เติมเอทานอลได้ เปิดตัวครั้งแรกที่งานดีทรอยต์ออโตโชว์ ปี ค.ศ. 2008 มาพร้อมกับ เครื่องยนต์ V8 ขนาด 4.3 ลิตร 500 แรงม้า เพิ่มแรงบิดขึ้น 5% และลดการปล่อยคาร์บอนไดออกไซด์ลง 5%

SP1

เอสพี1 (SP1) เป็นรุ่นแต่งของ เอฟ430 ใช้ชื่อว่า "เอฟพี1" ซึ่งย่อมาจาก "Special Project Number 1" พิเศษตรงที่ผลิตมาเพียงคันเดียว ออกแบบมาเพื่อให้กับ จูนิชิโร่ ฮิรามาซู ( Junichiro Hiramatsu ) นักธุรกิจชาวญี่ปุ่นผู้ซึ่งเป็นประธานชนรมเฟอร์รารี่ประเทศญี่ปุ่น รถได้รับการออกแบบโดย เลโอนาร์โด ฟีโอราวันติ (Leonardo Fioravanti) จากบริษัท พินินฟารินา
ไลฟ์อิสโชว์ไทม์

มิวสิควิดีโอ

ในเพลง Life is SHOW TIME จะมีนักมวยปล้ำอาชีพชาวญี่ปุ่น Hiroshi Tanahashi, นักมวยอาชีพ Daiki Kameda นักมวยยูโด Keiji Suzuki สู้กับพวกกูล ศัตรูในระดับต่ำและมาสค์ไรเดอร์วิซเซิร์ดได้ต่อสู้เช่นเดียวกัน
เดอะ ทิน เรด ไลน์ ฝ่านรกยึดเส้นตาย

เนื้อเรื่องย่อ

กองร้อยชาร์ลี ถูกส่งไปยังเกาะกัวดาคาแนล ในหมู่เกาะโซโลมอน กลางมหาสมุทรแปซิฟิก เพื่อทำการยึดและทำลายฐานทัพญี่ปุ่นเพื่อป้องกันมิให้กองทัพญี่ปุ่นเคลื่อนพลไปไหนได้
วิทท์ (จิม คาวีเซล) พลทหารประจำกองร้อยมักหนีทหารไปอยู่กับชาวพื้นเมือง แต่ได้จ่าเวลช์ (ณอน เพนน์) คอยช่วยเหลือ แต่ทั้งคู่มักจะเห็นไม่ตรงกันในเรื่องปรัชญาของการมีชีวิตและสงครามที่กำลังดำเนินอยู่นี้
ในขณะที่ผู้พันทอลล์ (นิล โนลเต้) ถูกกดดันจากผู้บังคับบัญชา (จอห์น ทราโวลต้า) ผู้พันทอลล์พยายามสั่งให้ทหารทุกนายรุกอย่างเต็มที่เพื่อยึดพื้นที่เกาะให้ได้ โดยไม่สนว่าจะมีทหารตายไปกี่นาย แต่ผู้กองสตารอส (อีเลียส โคเทียส์) ผู้นำกองทหารไม่เห็นด้วยที่จะสั่งให้ลูกน้องไปตาย สร้างความไม่พอใจอย่างมากแก่ผู้พันทอลล์ แต่ผู้กองกัฟฟ์ (จอห์น คูแช็ค) นายทหารคนสนิทคิดวิธีได้โดยไม่ต้องใช้กำลังมากมาย ในที่สุดเมื่อทำตามแผนของผู้กองกัฟฟ์ กองร้อยชาร์ลีก็สามารถจะยึดครองที่ตั้งของกองทัพญี่ปุ่นได้ แต่เมื่อได้รับชัยชนะแล้ว ปรากฏว่าสิ่งที่ทหารทุกคนได้ไม่ใช่ความรื่นเริงดีใจแต่การเป็นทำลายจิตวิญญาณความเป็นมนุษย์ลงอย่างสิ้นเชิง

เบื้องหลังและคำวิจารณ์

The Thin Red Line เป็นภาพยนตร์ความยาวกว่า 3 ชั่วโมง มีฉากหลังเป็นสงครามโลกครั้งที่สองแถบหมู่เกาะในมหาสมุทรแปซิฟิกตอนใต้ โดยสร้างจากบทประพันธ์ชื่อเดียวกันของเจมส์ โจนส์ ที่ประพันธ์ขึ้นเมื่อปี ค.ศ. 1962 และเคยสร้างเป็นภาพยนตร์มาแล้วครั้งหนึ่งในชื่อเรื่องเดียวกันเมื่อปี ค.ศ. 1964 ซึ่งในครั้งนี้มีดารานำแสดงจำนวนมากเข้าร่วมแสดง โดยที่ไม่มีใครเป็นตัวเอก แต่บทจะเฉลี่ยกันไปทุกคน
ขณะที่ภาพยนตร์ออกฉายได้ถูกนำไปเปรียบเทียบกับ Saving Private Ryan ของสตีเว่น สปีลเบอร์ก ภาพยนตร์ที่มีเนื้อหาเกี่ยวกับสงครามโลกครั้งที่สองที่ฉายในเวลาไล่เลี่ยกัน ในขณะที่ Saving Private Ryan เน้นไปที่ความรุนแรงและโหดร้ายของสงคราม โดยผ่านการนำเสนอที่ให้เห็นกันจะ ๆ ถึงเลือด เนื้อ และความตาย แต่ The Thin Red Line กลับนำเสนอความโหดร้ายของสงครามในแง่มุมที่ต่างกันออกไป เพราะ The Thin Red Line นำเสนอโดยผ่านคำรำพันของเหล่าทหารที่พูดถึงปรัชญาชีวิต และการตั้งคำถามว่า ชีวิตคืออะไร ตนมาที่นี่ทำไม ความโหดร้ายที่แท้จริงของสงครามไม่ใช่มีผลเพียงร่างกาย หากแต่ยังทำลายลึกไปถึงจิตวิญญาณและความเป็นมนุษย์ โดยที่หลายฝ่ายให้ความเห็นตรงกันว่า The Thin Red Line ดูยากกว่า Saving Private Ryan มาก โดย จีน ซิสเกล นักวิจารณ์ภาพยนตร์ชาวอเมริกัน ได้ให้ความเห็นว่า "หลักแหลม... มหัศจรรย์... ภาพยนตร์สงครามที่ดีที่สุดแห่งยุค" 
The Thin Red Line โดดเด่นมากในเรื่องการกำกับภาพ โดยตลอดทั้งเรื่องมีภาพธรรมชาติงดงามของเกาะกัวดาคาแนลและสัตว์พื้นเมืองต่าง ๆ ภาพยนตร์ได้รางวัลหมีทองคำ สาขาภาพยนตร์ยอดเยี่ยมจากเทศกาลภาพยนตร์นานาชาติเบอร์ลิน และมีชื่อเข้าชิงรางวัลออสการ์ถึง 7 รางวัลด้วยกัน ได้แก่ ภาพยนตร์ยอดเยี่ยม, ผู้กำกับยอดเยี่ยม, บทภาพยนตร์ดัดแปลงยอดเยี่ยม, กำกับภาพยอดเยี่ยม, ตัดต่อยอดเยี่ยม, ดนตรีประกอบยอดเยี่ยม และบันทึกเสียงยอดเยี่ยม
ศาลอาญาปฏิวัติ

ศาลอาญาปฏิวัติ (ฝรั่งเศส: Tribunal révolutionnaire) เป็นศาลที่จัดตั้งขึ้นโดยสภากงว็องซียงแห่งชาติในช่วงการปฏิวัติฝรั่งเศส เพื่อใช้ไต่สวนนักโทษการเมือง และกลายเป็นหนึ่งในองค์กรทรงอำนาจที่สุดในสมัยแห่งความน่าสะพรึงกลัว คดีที่ผ่านศาลนี้จะไม่มีการอุทธรณ์ฎีกา
ศาลอาญาปฏิวัติเฉพาะกาลถูกจัดตั้งขึ้นในวันที่ 17 สิงหาคม ค.ศ. 1792 หลังเกิดเหตุการณ์บุกพระราชวังตุยเลอรี เพื่อเป็นหลักประกันให้กับประเทศว่าบ้านเมืองยังมีกระบวนการทางกฎหมายเพื่อรับมือกับอาชญากรรมทางการเมืองและกบฎอยู่ และยังเป็นการหลีกเลี่ยงไม่ให้เจ้าหน้าที่ท้องถิ่นใช้ระบบศาลเตี้ยตามอำเภอใจ ศาลอาญาปฏิวัติมีตุลาการห้าคน, อัยการหนึ่งคน, และรองอัยการสองคน ทั้งหมดถูกเสนอชื่อและแต่งตั้งโดยสภา นอกจากนี้ ศาลยังมีคณะลูกขุนจำนวนสิบสองคน ถือเป็นพัฒนาการในระบบยุติธรรมของฝรั่งเศสซึ่งมีแบบอย่างมาจากกฎหมายอังกฤษ
ในวันที่ 5 กันยายน ค.ศ. 1793 สภากงว็องซียงแห่งชาติได้แบ่งสำนักงานศาลออกเป็นสี่แห่งเพื่อรับมือกับการพิจารณาคดีที่เพิ่มมากขึ้นอย่างมโหฬาร นอกจากนี้ สภายังกำหนดให้ลูกขุนทั้งหมดมาจากการแต่งตั้งทางตรงโดยคณะกรรมาธิการความปลอดภัยส่วนรวม หรือคณะกรรมาธิการความมั่นคงสูงสุด
มิโซะเลือด

มิโซะเลือด (ญี่ปุ่น: イン ザ・ミソスープ In za Misosūpu, อังกฤษ: In the Miso Soup) เป็นนิยายที่เขียนโดย ริว มูราคามิ ตีพิมพ์ในญี่ปุ่นปี 1997 ฉบับภาษาไทยอยู่ระหว่างการจัดพิมพ์

พล็อตเรื่อง

เคนจิ, ไกด์นำเที่ยวยามค่ำคืน ต้องพบกับฝันร้ายที่เขาไม่อาจลืมเลือน เมื่อแฟรงค์ว่าจ้างเคนจิให้พาเขาเที่ยวกลางคืนในอุตสาหกรรมเซ็กส์ของญี่ปุ่นเป็นเวลาสามวัน

ตัวละครหลัก

1. เคนจิ - ไกด์นำเที่ยวยามค่ำคืนในโตเกียว อายุ 20 ปี เป็นผู้บรรยายเรื่อง
2. แฟรงค์ - นักท่องเที่ยวชาวอเมริกันตัวอ้วน เตี้ย ผู้ว่าจ้างให้เคนจิพาเขาเที่ยวกลางคืน

ตัวละครย่อย

1. อาซามิ/มาโดกะ - โฮสเตสในร้านโชว์เปลือย
2. จุน - แฟนสาวอายุสิบหกของเคนจิ
3. มากิ - หญิงบริการในโอมิไอผับ เธออ้างว่าเธอไม่ใช่หญิงขายบริการ และทำงานในคลับชั้นสูง
4. โนริโกะ - คนเชียร์แขกให้โอมิไอผับ และเคยเป็นเยาวชนผู้กระทำความผิดมาก่อน
5. เรกะกับริเอะ - สองสาวโฮสเตสในลินเจอรี่ผับ
6. ซาโตชิ - คนเชียร์แขกให้ลินเจอรี่ผับ เป็นเพื่อนของเคนจิ
7. โยโกยามะ - ผู้จัดพิมพ์หนังสือท่องเที่ยวยามค่ำคืน โตเกียว พิงค์ ไกด์
8. ยูโกะ - หญิงบริการในโอมิไอผับ เช่นเดียวกับมากิ

เหยื่อที่กล่าวถึงนอกท้องเรื่อง

1. อากิโกะ ทากาฮาชิ - เด็กนักเรียนมัธยมอายุสิบเจ็ดปี
2. คนจรจัดไม่ทราบชื่อ

บุคคลจริงที่นิยายกล่าวอ้างถึง

1. นามิเอะ อามุโระ - นักร้องเพลงป๊อบสาวชาวญี่ปุ่น
2. เคนนี เบอร์เรลล์ - นักกีตาร์เพลงแจ๊สชาวอเมริกัน
3. โรเบิร์ต เดอ นีโร - นักแสดงระดับรางวัลออสการ์ชาวอเมริกันที่แฟรงค์กล่าวถึง
4. เอ็ด แฮร์ริส - นักแสดงชาวอเมริกันที่แฟรงค์เปรียบเทียบเขากับตนเอง
5. เซโกะ มัตซึดะ - นักร้อง/นักแต่งเพลงป๊อบชาวญี่ปุ่น
6. เวส มอนต์โกเมอรี - นักกีดาร์เพลงแจ๊สชาวอเมริกัน
7. มิสเตอร์ชิลด์เด้นท์ - วงดนตรีญี่ปุ่นในยุคปลาย 1980
8. ทาคาโกะ โอคามูระ - นักร้อง/นักแต่งเพลงชาวญี่ปุ่น
9. ยูกิ อูชิดะ - นักแสดง/นางแบบชาวญี่ปุ่น